Minister verbied mediahuis glo by toespraakMinister Dlamini tydens Sondag se geleentheid. Foto: Siyabulela Duda/GCIS Bathabile Dlamini, minister van vrouesake in die presidensie, het glo die nuusdiens eNCA verbied om in ŉ saal in te gaan waar sy ŉ toespraak gelewer het in KwaZulu-Natal. Volgens eNCA is sy verslaggewer Thubalihle Vilane en kameraman Bongumusa Mkhize verbied om die saal by die KwaNzimela Anglikaanse kerk in Melmoth binne te gaan waar sy die 16 dae van aktivisme teen geweld teen vroue en kinders bekend gestel het. Die nuusdiens het gesê sy verslaggewer en kameraman was besig om Dlamini se aankoms te verfilm toe sy hulle genader en gesê het sy neem aanstoot omdat die kamera op haar gerig is. Palesa Mphamo, Dlamini se personeelhoof, het toe glo aan Vilane en Mkhize gesê dat hulle nie die saal waar Dlamini haar toespraak lewer mag binnegaan nie. Daar is aan hulle gesê die minister weier om met eNCA te praat en sal slegs met die SAUK praat aangesien “hulle die parameters begryp”. Volgens eNCA sal sy bestuur met die departement van vroue en die regering se kommunikasie- en inligtingstelsel (GCIS) in gesprek tree om antwoorde te kry en om te verseker dat so ŉ voorval nie weer plaasvind nie. “eNCA is diep bekommerd dat ons verbied word by ŉ geleentheid van nasionale belang deur ŉ minister. Ons het die reg om enige openbare aangestelde verteenwoordiger vrae te vra en sien dit as ons plig om dit te doen,” het die nuusdiens gesê. “As medialid is dit ons grondwetlike reg om vrylik en sonder teistering te werk. Om so gemuilband te word, is uiters kommerwekkend, veral aangesien daar volgende jaar ŉ verkiesing is.”